## Susana Camarero es reuneix amb el CERMI Comunitat Valenciana

*** La vicepresidenta segona ha iniciat una ronda de trobades amb les principals entitats i agents socials**

La vicepresidenta segona i consellera de Serveis Socials, Igualtat i Habitatge, Susana Camarero, s’ha reunit amb el president del Comité d’Entitats de Representants de Persones amb Discapacitat a la Comunitat Valenciana (CERMI CV), Luis Vañó, dins de la ronda de trobades que ha iniciat amb les principals entitats i agents del sector social.

Durant la reunió, el CERMI CV ha traslladat a Susana Camarero el seu suport i el suport a la decisió del nou Consell d’utilitzar la terminologia adequada per a referir-se a les persones amb discapacitat en la regulació de la seua estructura orgànica i administrativa, adequant-se així als mandats en la matèria de Nacions Unides, la Unió Europea i els derivats de les lleis de l’Estat.

Tal com ha explicat la vicepresidenta segona, la utilització del terme *persones amb discapacitat* era una petició del sector associatiu valencià representat pel CERMI CV, que reclamava l’ús d’una terminologia correcta i respectuosa per a referir-se a aquestes persones.

Així mateix, Susana Camarero ha reiterat durant la trobada el seu compromís amb les polítiques públiques de discapacitat i la voluntat de construir-les en estreta col·laboració amb les entitats i amb el moviment social del sector.

Fecha: 28/07/2023